Samstarf á sviði sjálfbærni og nýsköpunar í ferðaþjónustu Háskóli Íslands og INCAE-viðskiptaháskólinn í Kosta Ríku hafa undirritað viljayfirlýsingu um samstarf á sviði sjálfbærni og nýsköpunar í ferðaþjónustu . Ætlunin er að kanna möguleika á sameiginlegum rannsóknarverkefnum og samstarfi í kennslu og þróun námsefnis . Anna Dóra Sæþórsdóttir , deildarforseti Líf - og umhverfisvísindadeildar og prófessor í ferðamálafræði , skrifaði undir viljayfirlýsinguna ásamt Sigurði M. Garðarsyni , forseta Verkfræði - og náttúruvísindasviðs Háskóla Íslands . Jaime Garcia , forstöðumaður verkefna á sviði vísitölu félagslegra framfara ( social progress index ) undirritaði viljayfirlýsinguna fyrir hönd INCAE . Að þeirra sögn er aukið samstarf skólanna góður kostur . Þó að margt skilji löndin að eru ýmis líkindi með uppbyggingu og hlutverki ferðaþjónustu í Kosta Ríku og á Íslandi . Ferðamenn koma vegna einstakrar náttúru , ferðaþjónustan hefur vaxið hratt og í báðum löndum er mikilvægt er að byggja upp innviði , þekkingu og hæfni til nýsköpunar . Kosta Ríka er leiðandi í þróun sjálfbærrar ferðaþjónustu sem tekur mið af Heimsmarkmiðum Sameinuðu þjóðanna og er mikið starf unnið á því sviði hjá INCAE-viðskipta-háskólanum . Sjálfbær þróun hefur verið grunnþáttur í námi í ferðamálafræði við Háskóla Íslands og Heimsmarkmið Sameinuðu þjóðanna undirstrika mikilvægi menntunar og rannsókna á því sviði .